Пачынаючы з 1989 году — пры лібералізацыі грамадзкага і рэлігійнага жыцьця — групы студэнцкай моладзі і інтэлігенцыі, зацікаўленыя ідэяй Уніі, пачалі адраджэньне БГКЦ. 11 сакавіка 1989 г. у Кальварыйскім касьцёле ў Менску а. Аляксандар Надсан адслужыў першую ў беларускай сталіцы за 150 гадоў пасьля скасаваньня Уніі ў 1839 г. публічную каталіцкую багаслужбу ў візантыйскім абрадзе (па-беларуску). Гэты дзень лічыцца пачаткам адраджэньня рэлігійнага і малітоўнага жыцьця Грэка-Каталіцкай Царквы ў сучаснай Беларусі.